गोंयांत मनीसबळ उदरगत सारकी जायना. शिक्षण आनी नोकऱ्यांचे बाबतींत असमानताय पळोवंक मेळटा. बारीकसारणेन पळयल्यार आमचे चडशे भुरगे फक्त बीए, बीकाॅम, बीएस्सी, दोतोरकी, अभियांत्रिकी ह्या परंपरीक म्हेळिल्ले वाटे वयल्यानूच चलतात. हालींच्या कांय वर्सांनी तांणी आयटी मळाक वेंगायलां. हालींच गोरवां सांबाळ खात्यान 32 अधिकारी भरपाची जायरात दिल्या. तातूंत कोंकणीचें ज्ञान आशिल्ले पात्र उमेदवार मेळ्ळे नात, जाल्यार कोंकणी येना तांचो विचार जातलो असो उल्लेख करपाचो हेतू कितें, असो प्रस्न गोवा फाॅरवर्डान केला. 16 लाख गोंयकारां मदीं हें शिक्षण घेतिल्ले कितलेशेच गोंयकार उमेदवार आसतले, असो तांचो दावो. आसूं येता. सरकारी यंत्रणेन ताचो सोद घेवपाची गरज आसा. गोंयांत कांय विशयांचें शिक्षण दिवपी संस्था नात, मात भुरगे भायर वचून शिकतात. कृशी हें एकूच उदाहरण पुरो. शेजारच्या राज्यांतल्या म्हाविद्यालयांनी गोंयकारां खातीर जागे आसात. गोंयकार थंय वचून शिकतात. तेन्ना गोरवां सांबाळ खात्यांतल्या त्या पदांक लायक गोंयकार उमेदवार आसचेच नात, अशें पयलींच थारावन ती अट घाल्या की कायद्या प्रमाण ती जायरात तयार केल्या, हें सोदचें पडटलें. गोंयचे, गोंयकारांचे हितसंबंद सांबाळप हें गोंय सरकाराचें कर्तव्य. नोकऱ्यो दितना तें विसरल्यार कशें जातलें?
कांय जाग्यांचेर गोंयकार काम करिनात. मागीर ह्यो नोकऱ्यो भायल्यांक मेळटात. हें बदलूंक, आमी खंय उणे पडटात, ताचो अभ्यास करचो पडटलो. गोंयकारांक कसलें काम मानवता, तेंवूय पळोवन तसले कारखाने, प्रकल्प गोंयांत हाडचे पडटले. गोंयचो वेपार, उद्देग गोंया भायल्यांच्या हातांत वता अशी आड्डी साबार वर्सां सावन मारीत आसात. तो मुद्दो घेवन कांय राजकी पक्ष, संघटणा आतां मुखार आयल्यात. हाचे मुखार कोंकणीची आनीक खर सक्ती, पात्र उमेदवार तयार करप, साबार विशयांचें शिक्षण गोंयांतूच दिवप, हो वावर हातांत घेवचोच पडटलो.
